કોંગ્રેસના અધ્યક્ષ રાહુલ ગાંધી છેલ્લા થોડા દિવસોથી જાહેરસભામાં ભાજપની મોદી સરકાર પર કટાક્ષ કરતા જણાવે છે કે પીએમ મોદી રાફેલ મામલે સીબીઆઈ તપાસથી ડરી ગઈ છે અને એટલા માટે રાતોરાત સીબીઆઈના વડાને રજા પર ઉતારી દીધા છે. વિપક્ષ કોંગ્રેસ દ્વારા શુક્રવારે સીબીઆઈના વડા આલોક વર્માને રજા પર ઉતારી દેવાના મોદી સરકારના નિર્ણયને વખોડતા સીબીઆઈ હેડક્વાર્ટરને ઘેરાવનો કાર્યક્રમ યોજનાર છે. આ કાર્યક્રમને જોતા દિલ્હી પોલીસ દ્વારા સીબીઆઈ હેડક્વાર્ટર બહાર ચુસ્ત બંદોબસ્ત ગોઠવવામાં આવ્યો છે. દરમિયાન કોંગ્રેસના સાંસદ રાજ બબ્બર સહિતના કેટલાક નેતાઓ અને કાર્યકરોએ લખનઉમાં સીબીઆઈ કચેરીને ઘેરાબંધી કરવા પ્રયાસ કર્યો હતો. દિલ્હીમાં કોંગ્રેસના આ વિરોધ કાર્યક્રમને તૃણમૂલ કોંગ્રેસે પણ ટેકો જાહેર કર્યો છે. તૃણમૂલ કોંગ્રેસના કાર્યકરો પણ દિલ્હી સીબીઆઈ હેડક્વાર્ટરની ઘેરાબંધી કરવા કોંગ્રેસ સાથે જોડાયા છે.